**ANEXA**

**METODOLOGIA**

**cadru privind desfășurarea probelor examenului de obținere a titlului de medic specialist în specialitatea Anestezie și terapie intensivă**

Ministerul Sănătăţii organizează anual în trimestrul 3 al anului, o sesiune de examen pentru obţinerea titlului de calificare specialist, proba scrisă a examenului fiind susținută concomitent/simultan cu examenul organizat anual de Comitetul de examene al Societății Europene de Anestezie (ESA), în vederea obținerii Diplomei Europene în Anestezie partea I (EDA partea I), testele probei scrise la cele două examene fiind identice.

Sesiunea de examen este organizată în baza prevederilor Protocolului privind adoptarea oficială a Examenului pentru Diploma Europeană în Anestezie partea I (EDA partea I) în România, nr. A.V. 463/14.10.2009, a Ordonanței Guvernului nr.18/2009 privind organizarea şi finanţarea rezidențiatului, aprobată prin Legea nr. 103/2012, cu modificările și completările ulterioare și a ordinului comun al Ministrului Sănătății Publice şi al Ministrului Educației, Cercetării și Tineretului nr. 1141/1386/2007 privind modul de efectuare a pregătirii prin rezidenţiat în specialităţile prevăzute de Nomenclatorul specialităţilor medicale, medico-dentare şi farmaceutice pentru reţeaua de asistenţă medicală, cu modificările și completările ulterioare.

**I. DISPOZIȚII GENERALE**

Art. 1 Examenul constă dintr-o probă scrisă, organizată simultan cu examenul EDA, constând din 120 de întrebări cu răspunsuri multiple la alegere urmată de probele clinice și proba practică, prevăzute de tematica valabilă, aprobate pentru această specialitate, fiecare probă în parte fiind eliminatorie, dacă nu se obţine punctajul minim naţional de promovare echivalent notei 7.00 la proba scrisă, respectiv nota 7.00 la probele clinice/practice.

**Art. 2** **Media minimă de promovare a examenului este 7.00**

Art. 3 Proba scrisă a examenului se organizează în centrul universitar București, fiind asigurată de o Comisie Națională de Examen pentru proba scrisă, propusă de Societatea Română de Anestezie și Terapie Intensivă (SRATI) și aprobată de Ministerul Sănătății.

Art. 4 Organizarea probei scrise a acestui examen și transmiterea către Ministerul Sănătății a rezultatelor obținute de candidați la proba scrisă, precum și stabilirea punctajului minim național de promovare, echivalent notei 7.00, sunt responsabilitatea Societății Române de Anestezie şi Terapie Intensivă (SRATI).

Art. 5 Probele clinice și proba practică, prevăzute de tematica aprobată pentru această specialitate, se vor susține ulterior primirii rezultatelor obținute de candidați la proba scrisă, și se desfășoară în clinici de specialitate acreditate pentru formarea specialiștilor în specialitatea ATI, din centrele universitare București, Cluj-Napoca, Iași, Târgu Mureș și Timișoara, în prezența unor comisii de examen pentru probele clinice și practice, propuse de Societatea Română de Anestezie și Terapie Intensivă (SRATI).

Art. 6 Comisia Națională de Examen pentru proba scrisă și comisiile de examen pentru probele clinice și practice, alcătuite din cadre didactice ale catedrelor de profil din centrele universitare București, Cluj-Napoca, Iași, Târgu Mureș și Timișoara, sunt transmise Ministerului Sănătății de către Societatea Română de ATI, la propunerea instituțiilor de învățământ superior medical uman acreditate, avizate de Comisia de specialitate a Ministerului Sănătății, de colegiul profesional și aprobate prin Ordin al ministrului sănătății.

Art. 7 Nu pot face parte din comisiile de examinare persoanele care se înrudesc până la gradul patru cu vreunul din candidații care urmează să susțină examen cu respectiva comisie, caz în care, membrii titulari ai comisiei propuse, vor fi înlocuiți cu membrii supleanți.

Art. 8 Membrii supleanțivor deveni membrii ai comisiei cu drepturi depline în situaţia în care unul din membrii desemnaţi se va afla în incompatibilitate sau indisponibilitate de participare la examen.

Art. 9 Repartiția candidaților pentru susținerea probelor clinice și practice, va fi dispusă de Ministerul Sănătății, în conformitate cu prevederile art. 15 din Ordonanța Guvernului nr.18/2009 privind organizarea și finanțarea rezidențiatului, cu modificările și completările ulterioare, precum și pe cele ale alin. (3) al art. 34 din Ordinul comun al MSP şi MECT nr. 1141/1386/2007 privind modul de efectuare a pregătirii prin rezidenţiat în specialităţile prevăzute de Nomenclatorul specialităţilor medicale, medico-dentare şi farmaceutice pentru reţeaua de asistenţă medicală, cu modificările și completările ulterioare

**Art. 10** **Candidații vor susține probele de examen cu comisia la care au fost repartizați de către Ministerul Sănătății.**

**Art. 11** **Formularea subiectelor la probele clinice și practice, ca număr și conținut, pornind de la cuprinsul tematicii valabile, stabilirea abilităților/cerințelor/cunoștințelor minim necesare pentru obținerea notei 7.00, precum şi întreaga responsabilitate asupra desfășurării probelor examenului şi a evaluării candidaților, revine comisiei de examen aprobată pentru centrul universitar respectiv.**

**Art. 12** Examenul de obținere a titlului de medic specialist în specialitatea Anestezie şi terapie intensivă debutează cu proba scrisă, susținută simultan cu examenul EDA organizat la nivel european.

**Art. 13** **Toate probele examenului se vor susține în limba română.**

**II. DESFĂȘURAREA PROBELOR EXAMENULUI**

1. **PROBA SCRISĂ**

Art. 14 Proba scrisă a examenului se susţine simultan cu examenul European Diploma of Anaesthesiology (EDA). Organizarea probei scrise și transmiterea rezultatelor obținute de candidați la proba scrisă, sunt în totalitate responsabilitatea Societății Române de Anestezie şi Terapie Intensivă (SRATI).

Art. 15 Chestionarul de examen va fi oferit candidaţilor în limba română alături de versiunea în limba engleză, proba cuprinzând două teste, testul A respectiv testul B, fiecare fiind alcătuite din câte 60 de întrebări cu răspunsuri multiple la alegere. Fiecare test are timp de rezolvare 2 ore, cu o pauză de o oră şi 30 de minute între ele.

Art. 16 Obţinerea la proba scrisă a punctajului minim naţional de promovare, este un criteriu indispensabil pentru obţinerea titlului de medic specialist în specialitatea Anestezie şi Terapie Intensivă, indiferent de notele obţinute la probele clinice şi practice.

Art. 17 Candidații se vor legitima la accesul în sală cu actul de identitate valabil, iar secretarul comisiei va nota candidații absenţi. În cazul în care există diferenţe/greşeli de dactilografiere a numelor candidaţilor între listele transmise de Ministerul Sănătății şi numele corect din actul de identitate al candidatului, inclusiv la diacritice, candidatul va lăsa comisiei o copie a actului de identitate, care se va ataşa cataloagelor transmise Ministerului Sănătății. Cataloagele definitive se vor întocmi cu numele corect al candidatului.

Art. 18 Aşezarea candidaţilor se va face astfel încât să fie asigurată aşezarea în bănci alăturate a candidaţilor rude de gradul I (soţ-soţie, fraţi, surori, etc.). Candidaţii nu au voie să păstreze cărţi, alte materiale informative sau aparatură electronică.

Art. 19 După finalizarea probei scrise, Comisia naţională de examen pentru proba scrisă, va stabili punctajul minim naţional de promovare al probei scrise din România, corespunzător notei minime de promovare a probei 7.00 (șapte%.)

Art. 20 Secretarul comisiei va întocmi catalogul probei scrise,cu notele obţinute de fiecare candidat şi media rezultată din aceste note, calculată cu 2 zecimale.

Art. 21 După stabilirea notelor finale ale candidaților, Comisia naţională de examen pentru proba scrisă, va transmite Ministerului Sănătății rezultatele obținute de candidați la proba scrisă, în termen util pentru prelucrare și repartiția candidaților pe centre universitare, în vederea continuării probelor examenului.

Art. 22 **Numai candidaţii care au obţinut** **punctajul minim naţional de promovare al probei scrise echivalent cu media minimă 7.00 vor fi programaţi pentru următoarele probe, ceilalţi candidaţi vor fi declaraţi respinşi**.

Art. 23 După primirea și prelucrarea electronică a notelor la proba scrisă, Ministerul Sănătății va afișa pe pagina web www.ms.ro, la rubrica Specialiști-Examene și concursuri naționale, listele candidaților declarați admiși la proba scrisă, cu repartiția acestora pe centre universitare de examen și comisii, pentru susținerea probelor clinice și practice.

Art. 24 Concomitent, vor fi afișate și locul de desfășurare al probelor clinice și practice, data și ora de prezentare la examen precum și președintele comisiei pentru probele respective.

1. **PROBELE CLINICE**

Art. 25 Se vor desfăşura în clinici de specialitate acreditate pentru formarea specialiștilor, din centrele universitare Bucureşti, Cluj-Napoca, Iaşi, Târgu Mureş şi Timişoara, în care vor fi repartizaţi alfabetic, candidaţii care au promovat proba scrisă a examenului.

Art. 26 Comisia desemnată pentru proba clinică va stabili seriile de candidați pentru susținerea examenelor, prin tragere la sorți, dintre candidații repartizați la aceeași comisie de examen. La tragerea la sorți vor fi prezenți toți candidații repartizați la comisia respectivă.

Art. 27 Pe baza acestora se întocmește un tabel al zilelor cu seriile respective ce se afişează la sediul comisiei.

Art. 28 Preşedintele comisiei va avea în vedere ca rezidenţii să nu primească cazuri cunoscute, în cazul în care aceştia şi-au desfăşurat activitatea în clinica în care se vor susţine probele clinice.

Art. 29 Candidaţii din seria zilei respective vor fi izolaţi într-o cameră sub supravegherea secretarului, timp în care comisia va alege cazurile pentru examen, de preferinţă dintre pacienții noi internaţi, pe care membrii comisiei îi examinează, le fixează diagnosticul şi întocmeşte pentru fiecare caz, un buletin care cuprinde numele bolnavului, numărul patului şi diagnosticul complet stabilit de comisie şi semnat de toţi membrii acesteia.

Art. 30 La alegerea bolnavilor se va avea în vedere ca diagnosticul să corespundă tematicii publicate.

Art. 31 Numele acestor bolnavi vor fi scrise pe câte un bileţel, iar candidaţii în serie de câte doi vor extrage din urnă în faţa comisiei biletul de examen ce va fi semnat de preşedintele comisiei şi de candidat.

Art. 32 După aceasta, candidatul însoţit de cel puţin doi membri ai comisiei este condus la patul bolnavului indicat pe bilet, pentru examinare care va dura 20 de minute.

Art. 33 In timpul examinării, candidaţii pot solicita comisiei rezultatele examenelor paraclinice efectuate bolnavului şi necesare pentru stabilirea diagnosticului.

Art. 34 După examinarea bolnavului, candidatul este condus într-o cameră de meditaţie unde va avea la dispoziţie 20 de minute pentru pregătirea expunerii.

Art. 35 Înainte de expunerea cazului, candidatul va scrie pe un bilet diagnosticul bolnavului examinat, bilet pe care îl va semna împreună cu preşedintele comisiei de examinare. După aceasta, candidatul face expunerea clinică a cazului, timp în care nu va fi întrerupt. Expunerea durează 20 de minute. La sfârşitul expunerii, preşedintele arată candidatului buletinul cu diagnosticul comisiei pentru a lua cunoştinţă. Tot timpul cât durează proba clinică, foaia de observaţie a bolnavului respectiv se reţine de către preşedinte.

Art. 36 Notarea candidaților se face de fiecare membru al comisiei, cu note de la 1 la 10. Nota finală a probei va fi egală cu media aritmetică a celor 3 note primite de candidat de la cei 3 membri ai comisiei şi **va fi comunicată candidaţilor la sfârşitul examenului din ziua respectiva, prin afişare la sediul comisiei**.

Art. 37 La sfârșitul examenului, eventualele contestații ale candidaților, se pot adresa comisiei de examen în timp de o oră de la anunțarea notei finale obținute de candidați la proba clinică respectivă,

comisia având obligația de a răspunde candidatului în scris, în termen de 24 de ore. Candidatul va semna de luare la cunoștință asupra răspunsului primit la contestația depusă.

Art. 38 Apoi secretarul comisiei va întocmi catalogul probei clinice, cu notele obţinute de fiecare candidat şi media rezultată din aceste note.

**Art. 39** **Numai candidaţii care au obţinut media minimă 7.00 vor putea fi programaţi pentru următoarea probă, ceilalţi vor fi declaraţi respinşi**.

**3.     PROBA PRACTICĂ**

Art. 40 Se va desfăşura în prezența comisiilor pentru probele clinice și practice aprobate pentru centrele universitare Bucureşti, Cluj-Napoca, Iaşi, Târgu Mureş şi Timişoara, la care au fost repartizaţi candidaţii.

Art. 41 Se desfăşoară potrivit celor menţionate în tematica specialității şi potrivit cerințelor/criteriilor stabilite de fiecare comisie: număr de subiecte, timp de executare, modalitate de efectuare a tehnicilor, exprimarea abilităților dobândite, grad de dificultate etc.

Art. 42 Notarea candidatului potrivit criteriilor stabilite de comisie, se face de fiecare membru al comisiei cu note de la 1 la 10. Nota finală a probei va fi egală cu media aritmetică a celor 3 note primite de candidat de la cei 3 membri ai comisiei şi **va fi comunicată candidaţilor la sfârşitul examenului din ziua respectiva, prin afişare la sediul comisiei**.

Art. 43 Eventualele contestaţii ale candidaților, se pot formula timp de o oră de la anunţarea rezultatelor, respectiv de la afişarea mediei de la proba practică, comisia având obligaţia de a răspunde candidatului în scris, în 24 de ore. Candidatul va semna de luare la cunoștință asupra răspunsului primit la contestația depusă.

Art. 44 Apoi secretarul comisiei va întocmi catalogul probei practice, cu notele obţinute de fiecare candidat şi cu media rezultată din aceste note.

**III. DISPOZIȚII FINALE**

Art. 45 La sfârşitul susţinerii tuturor probelor prevăzute în tematica de examen, secretarul comisiei întocmește catalogul definitiv pe baza cataloagelor pentru fiecare probă. Media generală se calculează cu 2 zecimale şi rezultă din adunarea mediilor obţinute la fiecare probă, totalul fiind împărţit la numărul probelor.

Art. 46 **Catalogul definitiv se întocmeşte în ordinea descrescătoare a mediilor.** **Numele şi prenumele candidaţilor vor fi redactate cu majuscule**, corespunzător numelui şi prenumelor înscrise în actul de identitate. **Media minimă de promovare la examen este 7,00 (şapte).**

Art. 47 Candidații care nu obțin punctajul minim de promovare la probele scrisă, respectiv la probele clinice și practice, vor fi înscriși în catalogul definitiv, cu înscrierea notelor obținute la probele susținute, în rubricile corespunzătoare probelor respective și cu mențiunea Respins, la rubrica corespunzătoare mediei finale. Candidații absenți vor fi înscriși în catalogul definitiv, cu mențiunea Absent, la rubrica corespunzătoare mediei finale.

Art. 48 Cataloagele astfel întocmite, vor fi asumate prin semnătură și parafă, de toți membrii comisiei de examen, și vor conține ștampila unității sanitare/secției clinice în care s-a susținut examenul respectiv.

Art. 49 Întreaga responsabilitate a realității datelor înscrise în cataloagele de examen revine secretarului comisiei de examen.

ooooo 000 ooooo